NÁRODNÁ RADA SLOVENSKEJ REPUBLIKY

VI. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**NÁVRH**

**Z á k o n**

**z .................2015**,

**ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

# Čl. I

 Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. 551/2010 Z. z., zákona č. 180/2011 Z. z., zákona č. 468/2011 Z. z., zákona č. 136/2013 Z. z., zákona č. 219/2014 Z.z., zákona č. 263/2014 Z.z. a zákona č. 375/2014 Z.z. sa mení a dopĺňa takto:

V § 7 ods. 2 sa na koniec textu pripája nová veta:

„Za narušenú schopnosť komunikácie sa považuje aj obmedzená schopnosť komunikovať v dôsledku autizmu.“

**Čl. II**

Tento zákon nadobúda účinnosť 1. septembra 2015.

**Dôvodová** **správa**

**A. Všeobecná časť**

V praxi sa pri uplatňovaní zákona o peňažných príspevkoch na kompenzáciu ťažkého zdravotného postihnutia pri posudzovaní narušenej schopnosti komunikácie vyskytujú aplikačné problémy pri poskytovaní príspevku na kúpu pomôcky - osobný počítač pre autistov, ktorý má zdravotne ťažko postihnutému umožniť komunikáciu a styk so spoločenským prostredím. Autizmus ako druh zdravotného postihnutia je obsiahnutý v časti IV. Prílohy 3 zákona. Jedná sa o druh zdravotného postihnutia, ktoré narušuje komunikačnú schopnosť voči okoliu, ktorá môže byť kompenzovaná práve prostredníctvom osobného počítača ako komunikačnej pomôcky. V praxi sa ale stáva, že pre týchto zdravotne ťažko postihnutých je poskytnutie príspevku na kúpu tejto pomôcky spochybňované a odmietané. Z tohto dôvodu sa navrhuje, aby v § 7 ods. 2 bol autizmus v texte uvedený ako druh zdravotného postihnutia spôsobujúci obmedzenú schopnosť komunikácie, čo by v praxi odstránilo pochybnosti o možnosti poskytnutia príspevku na pomôcku, ktorá bude tento deficit kompenzovať.

Účinnosť zákona sa vzhľadom na dĺžku legislatívneho procesu navrhuje od 1. septembra 2015.

 Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona bude mať pozitívny sociálny vplyv, nebude mať negatívny vplyv na podnikateľské prostredie, na rozpočet verejnej správy a nebude mať vplyv na životné prostredie a na informatizáciu spoločnosti.

**B. Osobitná časť**

**K čl. I:**

Navrhuje sa do textu § 7 odsek 2 doplniť autizmus ako druh zdravotného postihnutia, ktorý spôsobuje obmedzenú schopnosť komunikácie.

**K čl. II:**

Ustanovuje sa dátum nadobudnutia účinnosti vzhľadom na dĺžku legislatívneho procesu.